
	COMISIA PENTRU ADMINISTRAŢIE PUBLICĂ ŞI

AMENAJAREA TERITORIULUI 


	Bucureşti,
	14.02.2017

	Nr.
	4c-6/33


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate, trimisă comisiei pentru examinare pe fond, cu adresa nr. Plx 15 din 10 februarie 2016.
PREŞEDINTE,

CRISTIAN BUICAN
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ ŞI 
AMENAJAREA TERITORIULUI 
	Bucureşti,
	14.02.2017

	Nr.
	4c-6/33


R A P O R T      

asupra propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate


În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată spre dezbatere în fond cu propunerea legislativă pentru modificarea şi completarea Legii nr.185/2013 privind amplasarea şi autorizarea mijloacelor de publicitate, trimisă cu adresa nr.Plx 15/2016 din 10 februarie 2016 și înregistrată cu nr.4c-6/33/11.01.2016.
Senatul, în calitate de primă Cameră sesizată, a respins propunerea legislativă în ședința din 2 februarie 2016.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

Propunerea legislativă are ca obiect de reglementare modificarea alin.(1) al art.32 din Legea nr.185/2013 privind amplasarea şi autorizarea mijloacelor de publicitate, în sensul stabilirii  unor  excepţii de la regulile referitoare la dimensiunile obligatorii ale panourilor şi ecranelor publicitare, care sunt amplasate pe proprietatea privată.  


La întocmirea prezentului raport Comisia a avut în vedere:

· avizul favorabil al Consiliului Legislativ (nr.1131/21.10.2015)

· avizul favorabil al Comisiei juridice, de disciplină și imunități (nr.4c-11/129/23.02.2016)

· avizul negativ al Comisiei pentru industrii și servicii (nr.4c-3/33/16.02.2016)

· avizul negativ al Comisiei pentru cultură, arte, mijloace de informare în masă (nr.4c-10/19/15.03.2016)

· punctul de vedere negativ al Guvernului (nr.290/18.02.2016)

Potrivit prevederilor art.61 din Regulamentul Camerei Deputaţilor, republicat, comisia a examinat inițiativa legislativă în şedinţa din 14 februarie 2017.

La lucrările comisiei au fost prezenţi 24 deputaţi, din totalul de 25 membri ai comisiei.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman - secretar de stat și doamna Anca Ginavar - director în cadrul Ministerului Dezvoltării Regionale, Administrației Publice și Fondurilor Europene.
Din analiza inițiativei legislative s-a constatat că prevederile acesteia sunt în dezacord cu prevederile constituționale care apără în mod egal proprietatea publică și proprietatea privată, indiferent de titularii acestora. Totodată, precizăm că excluderea proprietății private a persoanelor fizice și juridice, precum și a unităților administrativ-teritoriale de la dimensiunile reglementate ale panourilor și ecranelor publicitare amplasate pe sol în intravilanul localităților ar conduce la instalarea pe aceste proprietăți private de suporturi publicitare gigant, care nu s-ar încadra din punct de vedere edilitar și arhitectural în peisajul localităților respective.

În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi, să se supună plenului Camerei Deputaţilor respingerea propunerii legislative pentru modificarea şi completarea Legii nr.185/2013 privind amplasarea şi autorizarea mijloacelor de publicitate. 
În raport cu obiectul şi conţinutul reglementării, inițiativa legislativă face parte din categoria legilor ordinare.

Șef serviciu, Sofia Chelaru
Consilier, Roxana Feraru

